Szpacyrkym po Cieszynie
“Gdo sie za swój jynzyk wstydzi
takim niech sie każdy brzidzi”
"Moja ty słodko cieszyńsko mowo
być zawsze do prawjynio gotowo
a jak cie uż żodyn nie bydzie rozumioł
to jyny wiater bydzie po naszymu szumioł"
POZÓR! Kiery nimo chynci tego czytać, abo kansi wraził łokulory, abo mo moc roboty i łoczy go bolóm to se może tego posłóchać jak prziciśnie ”kursywom” na tóm czornóm szczałke w tej szarej kostce, kierom nóndzie zaroz pod spodkym.
Tego charapucio
Zeszły tydziyń mielimy w naszym mieście narodowe strzylani, a tydziyń nieskorzij wielki szpacyrowani. Kiery prziszeł na to, coby ukazować te tradycyje Trzóch Króli w naszym mieście, to patrziło by sie go pochwolić. Mómy yny łostude s pogodóm, bo nie wiadómo jako sie na tyn dziyń oblyc, czy naździoć na sie jakisikej mantel czy możne ukozać sie po latowymu. Zeszłego roku jak nawszczywił nas tu w Cieszynie na Trzóch Króli prezydynt Anrzej Duda to było tak zima, że nie szło ustoć i trzeja było przestympować s nogi na noge. Nie wiym czym se tego roku zasłóżyli Skoczowiocy, że zamias zimy mieli lato i niekiere paniczki mógły paradować przed prezydyntym w letnich szatach, a chłopi yno w samych ancugach i bez kłobuków na czepani. Tyn piekny czas, kiery nawszczywił nas tego roku, nie poradzi ludzióm fórt dać do rozumu, coby auciska niechowali dóma. Tóż też to szpacyrowani po naszym mieście je yno przidajne dlo chłopów, kierzy eszcze nie wiedzóm jakigo by se kupić strupa przismyczonego ze zachodu, bo tego charapucio idzie dziśka moc uwidzieć na wszeckich cieszyńskich cestach. Dzisio zastawiymy sie przi chałupie na Mynniczej s nomerym osim a sztyrycet, w kierej je taki miszung kszeftów, że nie wiym łod kierego zacznóć. W tych nejwiynkszych dwóch auslagach, kiejsi był kszeft, kiery mioł miano “Natur House” i namowioł tłóstych tusteloków, coby wciepowali na swoji ruszta wszecko to co dowo nóm notura. Poradzili sie też chwolić na plakatach, wiela to kilo dziynka nim, tustelocy poradzili ze siebie ściepać niepotrzebnego fetu.
Mini słownik:
nieskorzij-później,
to patrzi-należy,
łostuda-kłopot,
naździoć-naciągnąć,
mantel-płaszcz,
nawszczywił-odwiedził,
szaty-sukienka,
ancug-ubranie,
kłobuk-kapelusz,
czepań-głowa,
fort-ciągle,
niechowali-zostawiali,
charapuci-graty,
cesta-droga,
wciepowali-wrzucali,
auslaga-wystawa,
ściepać- zrzucić,
fet- tłuszcz.
Tóż miyjcie sie wszedcy dobrze i wiesiołego popiontku
szl_Latn szl_Latn pol_Latn szl_Latn pol_Latn szl_Latn szl_Latn szl_Latn pol_Latn szl_Latn hau_Latn szl_Latn pol_Latn kea_Latn pol_Latn azb_Arab pol_Latn slk_Latn slk_Latn ceb_Latn szl_Latn sot_Latn pol_Latn pol_Latn szl_Latn szl_Latn deu_Latn pol_Latn cat_Latn szl_Latn